༄༅། །རྒྱུད་གསང་བ་སྙིང་པོའི་སྤྱི་དོན་རིན་ཆེན་མཛོད་ཀྱི་ཐོག་མའི་ཚིག་བཅད་
གསུམ་གྱི་འབྲུ་འགྲེལ་ཡང་ཟབ་དོན་གསལ་སྙིང་པོ་
ཞེས་བྱ་བ་བཞུགས་སོ། །
ལེགས་གསུང་རྒྱུད་སྡེའིདགོངས་དོན་ཇི་ལྟ་བར། །སྟོན་ལ་འཇིགས་མེད་སྤོབས་པ་མཆོག་བརྙེེས་ཤིང་། །བཤད་སྒྲུབ་བསྟན་པའི་པད་ཚལ་རྒྱས་པའི་གཉེན། །སྨྲ་བའི་ཉི་མ་གང་དེ་རྒྱལ་གྱུར་ཅིག །དེ་ལ་འདིར་གསང་སྔགས་ནང་བའི་རྒྱུད་སྡེ་མཐའ་དག་གི་དགོངས་པའི་གནད་ཕྱིན་ཅི་མ་ལོག་པར་རྟོགས་བྱེད་ཀྱི་ཐབས་སམ། ཀུན་གྱི་གཞི་ལྟ་བུར་གྱུར་པ་ནི་གསང་བའི་སྙིང་པོ་འདི་ཡིན་ཅིང་། འདིའི་རྒྱུད་དོན་རྣམ་པར་བཤད་པའི་ཚུལ་ལ་ཤིང་རྟའི་ལམ་སྲོལ་ཆེན་པོ་གཉིས་ཏེ། ཟབ་པ་ཐུན་མིན་གྱི་འཆད་ཚུལ་དང་། རྒྱ་ཆེ་བ་ཐུན་མོང་གི་འཆད་ཚུལ་གཉིས་ལས། དང་པོ་ནི། སྨྲ་བའི་སེང་གེ་ཀུན་མཁྱེན་རོང་ཀློང་རྣམ་གཉིས་ཀྱི་དགོངས་བཞེད་བླ་ན་མེད་པ་སྟེ། རྫོགས་ཆེན་ལ་གསུམ་དུ་ཕྱེ་བའི་ཨ་ཏིའི་མ་ཧཱ་ལྟར་བཀྲལ་བ་ཡིན་ལ། གཉིས་པ་ནི་རིགས་སྔགས་འཆང་བ་ཀུན་གྱི་རྒྱལ་པོ་དཔལ་ལྡན་བཀའ་སྡེ་ཟུར་བའི་བཞེད་སྲོལ་རྨད་དུ་བྱུང་བ་སྟེ། མ་ཧཱ་ལ་གསུམ་དུ་ཕྱེ་བའི་མ་ཧཱའི་ཨ་ཏི་ལྟར་བཀྲལ་བའོ། །འཆད་ཚུལ་དེ་གཉིས་ལས་འདིར་ཕྱི་མ་སྒྱུ་འཕྲུལ་ཟུར་ལུགས་པའི་བཀའ་སྲོལ་རྩལ་དུ་བཏོན་ཏེ་བཤད་པ་གྲུབ་དབང་རིན་པོ་ཆེའི་སྤྲུལ་པའི་ཟློས་གར་གསུམ་པ་འཇིགས་མེད་བསྟན་པའི་ཉི་མའི་ཞལ་སྔ་ནས་སྤྱི་དོན་རིན་ཆེན་མཛོད་ཀྱི་ལྡེ་མིག་ཅེས་བྱ་བ་ཞིག་བསྩལ་བ་ལས། དེའི་ཐོག་མའི་ཚིག་བཅད་གསུམ་གྱི་དོན་ཅུང་ཟད་ཙམ་བྲི་བ་ལ། མཆོད་བརྗོད་དང་རྩོམ་པར་དམ་བཅའ་བ་གཉིས་ལས། དང་པོ་མཆོད་བརྗོད་ལའང་གཉིས་ལས། དང་པོ་རྒྱུད་བཀའ་འདི་ཉིད་སོགས་སྔ་འགྱུར་གྱི་ཆུ་བོ་བཞིའི་བཀའ་དྲིན་བསྩལ་བས་ཐུན་མོང་མ་ཡིན་པའི་བླ་མ་ལ་ཕྱག་མཛད་པ་ནི། དོན་དམ་དབྱིངས་དང་སྒྲིབ་བྲལ་རིག་པའི་སྐུ། །མི་ཕྱེད་རྡོ་རྗེ་གྲུབ་པའི་གཟི་བརྗིད་སྤྲིན། །སྒྱུ་འཕྲུལ་དྲྭ་བའི་སྐུར་མཛད་རྒྱུད་སྡེའི་དབྱངས། །ཀུན་ཁྱབ་འཁོར་ལོའི་དབང་ཕྱུག་བླ་མར་འདུད། །ཅེས་པས་བསྟན། དེ་ཡང་འདི་ལྟར་འཁོར་འདས་སུ་སྣང་བའི་ཆོས་ཐམས་ཅད་ཀྱི་གནས་ལུགས་ནི། ཡེ་གདོད་མ་ནས་སྤྲོས་པ་མཐའ་དག་དང་བྲལ་བའི་རང་བཞིན་གྱི་འོད་གསལ་བ། རྣམ་པར་ཤེས་པའི་ཆོས་ལས་འདས་ཤིང་སྒྲིབ་པ་ཀུན་ལས་ངེས་པར་གྲོལ་བའི་ཆོས་ཀྱི་དབྱིངས་ནམ་མཁའ་ལྟ་བུ་སྟེ། དེ་ཡང་སྟོང་པ་ཕྱང་ཆད་དུ་མ་སོང་བར་རང་གསལ་སྒྲིབ་གཡོག་དང་བྲལ་བའི་ཡེ་ཤེས་ཀྱི་ཆ་ལ་སངས་རྒྱས་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ལྔའི་གསང་བ་ཆེན་པོའི་འབྲས་བུའི་ཆོས་རྣམས་དབྱེར་མེད་ལྷུན་གྲུབ་ཏུ་བཞུགས་པ་ལ་རྣམ་གྲངས་པ་མིན་པར་ལྷག་པའི་དོན་དམ་བདེན་པའམ། རྣམ་ཀུན་མཆོག་ལྡན་གྱི་སྟོང་ཉིད་ཅེས་གྲགས་ཏེ། རིགས་ལྡན་འཇམ་དཔལ་གྲགས་པས། ཕུང་པོ་རྣམ་དཔྱད་སྟོང་པ་ཉིད། །ཆུ་ཤིང་བཞིན་དུ་སྙིང་པོ་མེད། །རྣམ་པ་ཀུན་གྱི་མཆོག་ལྡན་པའི། །སྟོང་ཉིད་དེ་དང་འདྲ་མ་ཡིན། ཞེས་པ་ལྟར་ཡིན་ལ། དེ་འདྲའི་ཆོས་ཉིད་བསམ་གྱིས་མི་ཁྱབ་པའི་དབྱིངས་དེ་སེམས་ཅན་ཀུན་གྱི་རྒྱུད་ན་བྲི་གང་འཕོ་འགྱུར་མེད་པར་ཏིལ་དང་མར་བཞིན་དུ་ཡེ་ནས་གནས་ཡོད་དོ། རྒྱལ་ཚབ་བྱམས་པས། ཇི་ལྟར་རྟོག་མེད་བདག་ཉིད་ཅན། །ནམ་མཁའ་ཀུན་ཏུ་རྗེས་སོང་ལྟར། །སེམས་ཀྱི་རང་བཞིན་དྲི་མེད་དབྱིངས། །དེ་བཞིན་ཀུན་ཏུ་འགྲོ་བ་ཉིད། ཅེས་གསུངས་པའི་ཕྱིར། དེ་ལྟ་བུའི་དབྱིངས་ཡེ་གཉིས་སུ་མེད་པའི་རང་གནས་ཀྱི་ཡེ་ཤེས་ཆེན་པོ་དེ་མངོན་དུ་བྱེད་པ་ནི་གཟུང་འཛིན་རྣམ་པར་མི་རྟོག་པའི་ཡེ་ཤེས་སོ་སོ་རང་གིས་རིག་པར་བྱ་བ་ཁོ་ན་སྟེ། མགོན་པོ་ཀླུས། བརྗོད་པར་བྱ་བ་ལྡོག་པ་སྟེ། །སེམས་ཀྱི་སྤྱོད་ཡུལ་ལྡོག་པས་སོ། །མ་སྐྱེས་པ་དང་མ་འགགས་པ། །ཆོས་ཉིད་མྱ་ངན་འདས་དང་མཚུངས། །ཞེས་གསུངས་པའི་ཕྱིར། དེ་ལྟར་ཡོངས་གྲུབ་འདུས་མ་བྱས་ཀྱི་དཀྱིལ་འཁོར་དེ་ལུས་ཅན་ཀུན་དང་ཡེ་ནས་འབྲལ་མ་མྱོང་ཡང་ཚུར་མཐོང་རྟོག་གེ་བ་དག་གི་བློས་སྤྱོད་ཡུལ་དུ་མ་གྱུར་ཏེ། དེ་དག་གཉིས་སྣང་སྤྲོས་པའི་དྲྭ་བ་དམ་པོ་ལས་མ་གྲོལ་བའི་ཕྱིར། འདི་ལྟར་ཐོག་མེད་ཀྱི་དུས་ནས་ཀུན་གཞིའི་སེམས་དང་འབྲལ་མི་ཤེས་པའི་ལས་རླུང་གཙོ་བོར་གྱུར་པའི་སྣང་གསུམ་འཕོ་བའི་བག་ཆགས་ཞེས་བྱ་བ་ཡུལ་དང་ལུས་སུ་སྣང་བ་ཇི་སྙེད་པ་ཉིད་ཀྱི་ས་བོན་ཡོད་པ་དེ། ཡེཤེས་ཀྱི་གདངས་རླུང་གིས་བསྐྱོད་པའི་བྱེད་ལས་ཀྱིས། དཔེར་ན་ཆུའི་རང་བཞིན་མཉེན་པར་སྣང་བ་དེ་གྲང་ལྷག་གིས་བསྡམས་པས་ཆབ་རོམ་སྲ་བར་འགྱུར་བ་ལྟར། སྒྲིབ་བྱེད་གློ་བུར་མ་རིག་པའི་བསླད་པས་འགྲོ་བ་རྣམས་ལ་གནས་ལུས་ལོངས་སྤྱོད་བདེ་སྡུག་སྣ་ཚོགས་སུ་སྣང་བ་ཡིན་ཏེ། དགོངས་འདུས་ལས། གདོད་ནས་བདེ་གཤེགས་སྙིང་པོ་ལ། །རྣམ་རྟོག་གློ་བུར་ལས་ཀྱིས་སྒྲིབ། །ཅེས་དང་། འདི་ཉིད་ལས། ཨེ་མ་ཧོ། བདེ་གཤེགས་སྙིང་པོ་ལས། །རང་གི་རྣམ་རྟོག་ལས་ཀྱིས་སྤྲུལ། །སྣ་ཚོགས་ལུས་དང་ལོངས་སྤྱོད་དང་། །བདག་དང་བདག་གིར་སོ་སོར་འཛིན། །ཞེས་པ་ལྟར་གཟུང་འཛིན་ཀུན་བརྟགས་ཀྱི་རྟོག་པ་བརྟས་པའི་དབང་གིས་སྣོད་བཅུད་ཡུལ་སྣང་སོགས་སྲིད་པའི་འཁོར་ལོ་རྒྱ་འབྱམས་སུ་མཆེད་པར་གྱུར་ལ། དེ་ཚེ་གང་དང་ཅི་སྣང་ཐམས་ཅད་མ་དག་ཐ་མལ་རང་མཚན་འབའ་ཞིག་ཏུ་ཞེན་པ་ལས་དག་མཉམ་ཆེན་པོའི་དོན་མི་སྣང་ཡང་། དོན་དུ་རང་བཞིན་གཞི་ཡི་ཆོས་ཉིད་ལས་གཞན་དུ་གྱུར་པ་རྡུལ་ཙམ་མེད་དེ། དུང་སེར་པོར་སྣང་བའི་ཚེ་ན་ཡང་གནས་ཚུལ་ལ་དུང་དཀར་པོའི་རང་བཞིན་ལས་གཞན་དུ་གྱུར་པ་མེད་པ་གཞིན་དུ། འདི་ལྟར་སྣང་སྲིད་ཀྱིས་བསྡུས་པའི་ཆོས་རྣམས་ནི་རྟོགས་ཀྱང་རུང་མ་རྟོགས་ཀྱང་རུང་རང་གི་རང་བཞིན་དག་མཉམ་ཆེན་པོ་ལས་གཡོ་བ་མེད་པ་ནི། ཐུན་མོང་པའི་མདོ་སྡེ་དག་ལས་ཀྱང་། དེ་བཞིན་གཤེགས་པ་རྣམས་བྱུང་ཡང་རུང་མ་བྱུང་ཡང་རུང་ཆོས་རྣམས་ཀྱི་ཆོས་ཉིད་ནི་ཡེ་ནས་གནས་པའོ། །ཞེས་གསུང་པ་ལྟ་བུའོ། །དེ་ལྟར་གནས་ཚུལ་དོན་དམ་བདེན་པ་དེའི་རྩལ་དང་རོལ་པ་ལྷག་པའི་ཀུན་རྫོབ་བདེན་པ་ཡེ་ནས་སྐུ་དང་ཡེ་ཤེས་ཀྱི་རོལ་པ་ཡིན་པའི་ངང་ཚུལ་ཇི་བཞིན་པ་ཁོང་དུ་ཆུད་པའམ་ཤེས་པར་བྱས་ནས། དེ་དང་རྣམ་པ་མཐུན་པའི་ལམ་བསྒོམ་སྟོབས་ཀྱིས་སྒྲིབ་གཉིས་འཁྲུལ་པའི་དྲི་མ་མཐའ་དག་བྲལ་བར་གྱུར་པ་དཔེར་ན་སྣང་བས་མུན་པ་ཉམས་པར་བྱེད་པ་བཞིན་ནོ། །ལམ་བསྒོམ་པ་དེའང་བསྐྱེད་རིམ་དུ་བརྟན་གཡོ་ཐམས་ཅད་དག་པ་རབ་འབྱམས་སྣང་སྲིད་གཞིར་བཞེངས་ཀྱི་དཀྱིལ་འཁོར་དུ་རྟོགས་ཤིང་། ཁྱད་པར་རྫོགས་རིམ་གྱིས་མ་དག་པའི་རླུང་སེམས་ཀྱི་ཆ་དག་པ་ཡེ་ཤེས་ཀྱི་དྷུ་ཏིར་བཙུད་ནས་རྟོག་བྲལ་དབུ་མའི་གཞན་དབང་དུ་གྱུར་པ་ན་ཆབ་རོམ་ཆུར་ཞུ་བ་ལྟར། སྙིགས་མའི་ཆ་དྭངས་མར་དང་། མ་དག་པའི་ཆ་དག་པར་གནས་འགྱུར་ནས་མི་འགྱུར་བའི་བདེ་བ་ཆེན་པོ་གྲུབ་པ་ཉིད་ཀྱིས་ནི། འབྱུང་བ་སྙིགས་མའི་ལུས་རྡུལ་ཕྲ་རབ་ཀྱི་རང་བཞིན་ཐམས་ཅད་ལྕགས་ལ་གསེར་འགྱུར་གྱི་རྩིས་ཐེབས་པ་བཞིན་དུ་ཤིན་ཏུ་ཡང་དྭངས་མར་གྱུར་པ་རིག་པ་འཛིན་པའི་གོ་འཕང་མངོན་དུ་གྱུར་པ་ཡིན་ལ། དེ་ལྟར་དོན་དམ་འོད་གསལ་གྱི་ཐུགས་དང་། ཀུན་རྫོབ་ཡེ་ཤེས་ཀྱི་སྐུ་སྟེ་བདེན་གཉིས་དབྱེར་མི་ཕྱེད་པའི་མཐར་ཐུག་གི་དེ་ཁོ་ན་ཉིད་རྡོ་རྗེ་ལྟ་བུའི་དོན་མངོན་སུམ་དུ་གཟིགས་པའི་བདག་ཉིད་ཆེན་པོ་ནི། རང་དང་གཞན་གྱི་གྲུབ་པའི་མཐའ་རྒྱ་མཚོ་ལྟ་བུའི་ཕ་རོལ་ཏུ་སོན་པ་མཁས་པའི་ཁྱུ་མཆོག་གྲུབ་བརྒྱའི་གཙུག་རྒྱན་ས་སྟེང་ན་འགྲན་ཟླ་དང་བྲལ་བ། རྒྱལ་བའི་བསྟན་པ་ལ་སྟོན་པ་གཉིས་པ་ལྟར་གྲགས་པའི་རྫོགས་པའི་སངས་རྒྱས་དྲི་མེད་འོད་ཟེར་རམ་རྡོ་རྗེ་གཟི་བརྗིད་རྩལ་ཞེས་མཚན་སྙན་གྱི་སྤྲིན་དཀར་པོས་སྲིད་པའི་ས་བླ་ཀུན་ཏུ་རྒྱས་པར་འགེངས་པ་ཉིད་ཡིན་ཞིང་། སྐུ་ཚེ་དེ་ཉིད་ལ་འོད་གསལ་གཞོན་ནུ་བུམ་པ་སྐུའི་དབྱིངས་སུ་མངོན་པར་རྫོགས་པར་བྱང་ཆུབ་ནའང་། ཐུགས་ཡེ་ཤེས་སྒྱུ་འཕྲུལ་གྱི་རྣམ་རོལ་ཅིར་ཡང་མ་འགགས་པར་སྣང་བའི་སྒོ་ནས་སྲིད་པ་ཇི་སྲིད་གནས་ཀྱི་བར་དུ་ཕྲིན་ལས་ཟད་མི་ཤེས་པས་གདུལ་བྱ་རྣམས་ཐུགས་རྗེའི་དཔྱང་ཐག་གིས་མི་གཏོང་བར་འཛིན་པའི་དྲྭ་བ་ལྟར་འབྲེལ་བའམ་དྲངས་བའི་སླད་དུ། སླར་ཡང་ལྔ་བདོའི་དུས་མཐར་བོད་ཆེན་པོའི་ལྗོངས་འདིར་ལྷ་རིགས་གཉོས་ཀྱི་གདུང་ལས་བསོད་ནམས་བརྒྱ་བའི་སྐུ་ཡི་སྣང་བ་གཞོམ་བྲལ་ཆུ་ཟླ་ལྟ་བུའི་འོད་སྐུར་བཞེངས་པ། དྲི་མ་མེད་པའི་རྣམ་ཐར་གྱི་ཆེ་བ་དང་ལྡན་པ་དོན་གྱི་སླད་དུ་མཚན་ནས་སྨོས་ན། འོད་གསལ་སྤྲུལ་བའི་རྡོ་རྗེ་ཞེས་བྱ་བ་བྱོན་ཏེ། མཐོང་ཐོས་དྲན་རེག་གིས་འགྲོ་བ་དཔག་ཏུ་མེད་པ་ལ་ཀུན་ཏུ་བཟང་པོའི་རྒྱལ་སྲིད་སྦྱིན་པར་མཛད་པ་དེས། སྔ་འགྱུར་བླ་མེད་ཀྱི་རྒྱུད་སྡེ་སྤྱི་དང་བྱེ་བྲག་རྫོགས་ཆེན་སྙིང་ཐིག་གི་ཆོས་ཀྱི་སྒྲ་དབྱངས་སྐལ་བཟང་གི་གདུལ་བྱ་ཀུན་ལ་ཁྱབ་པར་བསྒྲགས་པས། ལས་ཅན་གྱི་བུ་སློབ་མང་པོ་གདོད་མའི་གྲོལ་སར་དབུགས་དབྱུང་བའི་བཀའ་དྲིན་གཞལ་དུ་མ་མཆིས། ཁྱད་པར་རྔ་ཡབ་གླིང་དུ་ཨོ་རྒྱན་དུས་གསུམ་མཁྱེན་པས་ཟབ་གཏེར་འཁོར་ལོས་སྒྱུར་བའི་རྒྱལ་སྲིད་གཏད་ནས་རྨད་བྱུང་བཀའ་བབ་ཀྱི་གསང་མཛོད་བདུན་ལ་དབང་སྒྱུར་ཞིང་། རབ་འབྱམས་རྒྱལ་བའི་མཁྱེན་བརྩེ་ནུས་གསུམ་གྱི་ཡེ་ཤེས་གཅིག་ཏུ་གྱུར་པ་ལྟ་བུས་རྒྱུད་ཕྱུག་པ། གུ་རུ་ཞེས་པའི་སྒྲ་ལས་དྲངས་ན་ཡོན་ཏན་གྱི་ཁུར་གྱིས་ལྕི་བས་སམ། ཡང་ན་ཞིང་གི་གོང་མར་བཀུར་བའི་ཡུལ་གྱི་གཙོ་བོ་ཡིན་པས་ན་བླ་མར་བརྗོད་པ་སྟེ། དེ་ལ་འདུད་ཅེས་སྒོ་གསུམ་གྱིས་གུས་པ་བསྐྱེད་དེ་ཕྱག་མཛད་པའི་དོན་ནོ། །དགོས་པ་ནི། འདི་ཉིད་ལས། དབང་ཕྱུག་ལོངས་སྤྱོད་ལྔས་མཆོད་ན། །དཀྱིལ་འཁོར་ཐམས་ཅད་མཆོད་པ་ཡིན། །ཉེ་བའི་དཀྱིལ་འཁོར་སྨོས་ཅི་དགོས། །ཞེས་པས་རྒྱལ་བ་སྲས་དང་བཅས་པའི་མཁྱེན་བརྩེ་ནུས་གསུམ་གྱི་ཡེ་ཤེས་ཐམས་ཅད་དཔལ་ལྡན་བླ་མའི་འོད་གསལ་རྣམ་པར་མི་རྟོག་པའི་དགོངས་ཀློང་གཅིག་ཏུ་བཞུགས་ནས་སློབ་མའི་རྒྱུད་བྱིན་གྱིས་རློབ་པ་འདིའི་གནད་ཀྱིས་བླ་མ་གཅིག་པུ་མཆོད་ན་མཁའ་ཁྱབ་ཀྱི་སངས་རྒྱས་ཐམས་ཅད་དོན་གྱིས་མཆོད་འགྱུར་ཏེ། དཀོན་མཆོག་བརྩེགས་པར། བཟང་པོ་རྒྱལ་བ་གཅིག་ལ་མཆོད་བྱེད་ན། །ཕྱོགས་བཅུའི་སངས་རྒྱས་ལ་ནི་མཆོད་པར་འགྱུར་ཏེ། །འདི་ལྟར་དེ་དག་ང་ཡི་ཆོས་དབྱིངས་དང་། །ཐ་དད་བྱ་བ་ནམ་ཡང་ཡོད་མ་ཡིན། །ཞེས་གསུང་པའི་ཕྱིར། གཉིས་པ་རྒྱུད་གསུམ་བླ་མའི་ཚོགས་ལ་ཕྱག་མཛད་པ་ནི། །གསང་མཆོག་རྒྱུད་སྡེ་སྣང་བས་གདུལ་བྱའི་གླིང་། །གྲུབ་གཉིས་ལང་ཚོ་རྒྱས་པའི་པད་ཚལ་དུ། །སྒྲུབ་མཛད་བརྒྱུད་གསུམ་བླ་མས་ཉིན་མོར་བྱེད། །ཡིད་མཁའི་ངོས་ལ་བསྟན་པར་བཞུགས་གྱུར་ཅིག །ཅེས་པས་བསྟན་ལ། དེའང་ཆོས་ཐམས་ཅད་ཀྱི་གནས་ལུགས་དེ་བཞིན་ཉིད་གདོད་མ་ནས་རང་བཞིན་གྱི་རྣམ་པར་དག་པས་འཁོར་འདས་མཉམ་ཉིད་དུ་གནས་པ་ནི་རྒྱལ་བ་ཐམས་ཅད་ཀྱི་ཐུགས་ཀྱི་གསང་བ་བསམ་གྱིས་མི་ཁྱབ་པའི་བདག་ཉིད་ཤིན་ཏུ་ཟབ་ཅིང་གཏིང་དཔག་དཀའ་བ་ཡིན་ལ། དེ་ཡི་དོན་བདེ་བླག་ཏུ་རྟོགས་བྱེད་ཀྱི་ཐབས་ཟབ་མོ་རྨད་དུ་བྱུང་བའམ་མཆོག་ཏུ་གྱུར་པ་ནི་འདི་ཉིད་ཡིན་ཏེ། རྒྱས་པ་ལས། གསང་བའི་སྙིང་པོ་ངེས་པ་ནི། །གསང་སྔགས་ཀུན་གྱི་རྒྱལ་པོ་ཡིན། །ཞེས་དང་། སློབ་དཔོན་བཱི་མ་ལས། རང་བཞིན་གསང་བའི་སྙིང་པོ་འདི། །གཞན་ལས་འཕགས་པའི་ཆེ་བ་བརྒྱད། །ཅེས་པ་ལྟར་ཆེ་བའི་ཡོན་ཏན་བརྒྱད་དང་ལྡན་པའི་རྒྱུད་སྡེ་རིན་པོ་ཆེའི་འོད་ཀྱི་སྣང་བ་འབུམ་དུ་འཇོ་བས་སྐལ་བཟང་ལས་ཅན་གྱི་གདུལ་བྱར་འོས་པའི་ཡུལ་གླིང་མཐའ་དག་གི་བློའི་མུན་པ་བསལ་ཞིང་། ཟབ་གསང་སྨིན་གྲོལ་བདུད་རྩིའི་ཟེག་མ་སྒྲུབ་པ་ལྷུར་ལེན་གྱི་སྙིམ་པས་འཐུངས་པའི་མོད་ལ། ཚེ་འདི་ཉིད་ལ་མཆོག་ཐུན་མོང་གི་དངོས་གྲུབ་རྣམ་པ་གཉིས་ཀྱི་ལང་ཚོའམ་ཡོན་ཏན་གྱི་ལུས་སྟོབས་ཆེར་རྒྱས་ཏེ་རིག་པ་འཛིན་པའི་པད་མོ་རབ་ཏུ་བཞད་པའི་དགའ་ཚལ་དུ་སྒྲུབ་པ་སྟེ་བསྐྲུན་པར་མཛད་པའི་བྱེད་པོ་ནི། བཤད་རྒྱུད་རྒྱ་མཚོ་ལས། རྒྱལ་བ་སེམས་དཔའ་རྣལ་འབྱོར་པ། །དགོངས་པ་རིག་པ་རྣ་བར་བརྒྱུད། །ཅེས་པས་རྒྱལ་བ་དགོངས་བརྒྱུད། སེམས་དཔའ་རིག་བརྒྱུད། རྣལ་འབྱོར་རྣ་བརྒྱུད་དེ་བརྒྱུད་པ་གསུམ་ལྡན་གྱི་བླ་མ་ཁོ་ནའི་བཀའ་དྲིན་ལས་གཞན་དུ་མ་མཆིས་པས། དེ་ལྟར་ཐུགས་རྗེ་ཉིན་མོར་བྱེད་པ་གང་དེ་སྤྲོ་དགའ་དད་པའི་ཡིད་ཀྱི་ནམ་མཁའི་ངོས་ལ་བྱང་ཆུབ་སྙིང་པོ་མ་ཐོབ་ཀྱི་བར་དུ་བརྟན་པར་ཏེ་ཡོལ་བ་མེད་པར་བཞུགས་ལ་བདག་རྒྱུད་བྱིན་གྱིས་རློབ་པར་གྱུར་ཅིག་ཅེས་པའོ། །དེ་ལྟར་མཆོད་པར་བརྗོད་པ་དེའི་དགོས་པ་ནི། རྒྱ་ཆེར་རོལ་བ་ལས། བསོད་ནམས་ལྡན་པའི་མི་ཡི་བསམ་པ་རྣམས་ཀྱང་འགྲུབ། །ཅེས་དང་། ཀླུ་སྒྲུབ་ཀྱིས། བསྟན་བཅོས་བྱེད་པོས་སྟོན་པ་ལ། །མཆོད་པར་བརྗོད་པ་འབྲས་མེད་མིན། །སྟོན་པ་དང་ནི་བསྟན་བཅོས་ལ། །དད་འདུན་བསྐྱེད་པར་བྱ་ཕྱིར་རོ། །སོགས་གསུང་པ་ལྟར་རོ། །གཉིས་པ་རྩོམ་པར་དམ་བཅའ་བ་ནི། རྒྱུད་དོན་ཟབ་མོ་བདག་འདྲས་དཔག་དཀའ་ཡང་། །སྐྱེས་བུའི་བརྗོད་པའི་རྗེས་འབྲང་བྲག་ཆ་ལྟར། །བརྒྱུད་ལྡན་བླ་མའི་ལེགས་བཤད་ལ་བརྟེན་ནས། །ཆ་ཙམ་གླེང་འདིར་གཟུ་བོའི་བློ་ཡིས་ཉོན། །ཞེས་པས། དེ་ལྟ་བའི་གསང་ཆེན་བླ་ན་མེད་པའི་རྒྱུད་ཀྱི་རྒྱལ་པོའི་དགོངས་དོན་རྒྱ་ཆེ་ལ་གཏིང་ཟབ་མོ་འདི་འདྲ་བ་ཞིག་སྐྱེས་སྦྱངས་ཀྱི་བློ་གྲོས་དམན་པ་བདག་འདྲ་བས་ཤིན་ཏུ་གཏིང་དཔག་པར་དཀའ་ན་ཡང་ཞེས་ཁེངས་པ་བསྐྱུངས་ཚུལ་མཛད་ནས། འོན་ཀྱང་སྐྱེས་བུའི་ངག་གིས་གང་བརྗོད་པའི་ཚིག་དེའི་རྗེས་སུ་འབྲངས་ནས་བྲག་ཆ་ཡང་དེ་ལྟར་སྒྲོག་པ་བཞིན། བདག་གིས་ཀྱང་སྤྱི་དོན་འདི་རང་བཟོ་དང་སྤྱི་བརྟོལ་སོགས་ཀྱིས་མ་ཡིན་པར་འཕགས་ཡུལ་གྱི་ཨ་ཙརྱ་ལ་ལི་ཏ་བཛྲ་དང་བུདྡྷ་གུ་ཧྱ་སོགས་ཀྱི་རྗེས་སུ་འབྲངས་བ་གངས་ལྗོངས་ཀྱི་གནུབས་ཟུར་སོགས་གྲུབ་བརྙེས་བརྒྱུད་ལྡན་གྱི་བླ་མ་དམ་པ་རྣམས་ཀྱི་ལེགས་པར་བཤད་པའི་མན་ངག་བཀའ་སྲོལ་རྣམས་ལ་བརྟེན་ནས། མདོ་འགགས་ཆ་ཤས་ཙམ་ཞིག་གླེང་བ་འདི་ལ་སྐྱོན་ཡོད་པ་མིན་གྱི། དེའི་ཕྱིར། བཞི་བརྒྱ་པ་ལས། གཟུར་གནས་བློ་ལྡན་དོན་གཉེར་བས། །ཉན་པོ་སྣོད་ཅེས་བྱ་བར་བཤད།